**Andreja Pejić** (rođeno ime **Andrej Pejić**; Tuzla, 28. avgusta 1991.), australijska transrodna manekenka (transžena) srpsko-hrvatske nacionalnosti poreklom iz Bosne i Hercegovine.

Biografija
----------

Pejić je rođen 28. avgusta 1991. u bosanskom gradu Tuzli. Njegova majka, Jadranka Savić, bosanska je Srpkinja, a otac, Vlada Pejić, bosanski Hrvat. Njih dvoje su se razveli pet godina po Andrejevom rođenu. Sem njega, oni imaju i starijeg sina Igora.

Tokom rata u Bosni i Hercegovini, Andrej je sa bratom, majkom i bakom Danicom pobegao u izbeglički kamp blizu Beograda. Pejić svoje detinjstvo ipak smatra srećnim:

> Ne, bio sam srećan. Kamp je bio zajednica. Zajedno smo išli u školu i imao sam mnogo prijatelja — uglavnom devojčica. Sećanja su prilično bezbrižna.
> 
> 

Nakon boravka u izbegličkom kampu, porodica se preselila u selo Vojska kraj Svilajnca. Andrej je oca prvi put sreo sa četiri godine. Njegova majka je želela da dečaci izgrade odnos sa ocem, pa su po mesec dana svakog leta bili sa njim.

Nakon NATO bombardovanja Savezne Republike Jugoslavije 1999, Jadranka je osećala da njena porodica nije na sigurnom, pa je odlučila da preda zahtev za azil u Australiji. Njen zahtev je prihvaćen, pa su se Pejić, njegov brat i majka 2000. preselili u Melburn kao političke izbeglice. Andrej je tada imao osam godina.

Sa trinaest godina, Andrej je počeo da ekperimentiše sa izgledom i ponašanjem. U gradu je ostajao do kasno u noć, a počeo je da se farba i šminka. Pustio je kosu, a neke od boja koje je isprobavao su roze, crna i plava, koju i trenutno ima. Završio je srednju školu Juniversiti haj skul u melburnskoj gradskoj četvrti Parkvil, koju je između ostalih završila glumica i pevačica Olivija Njuton-Džon. Zastupa marksističke stavove, a dodaje da su oni još i ateistički i materijalistički.

Karijera
--------

Iako nije sigurno kako je otkrivena Pejićeva sposobnost za menekenstvo, postoje tri moguća scenarija. Prvi je taj da je otkriven malo pre no što je napunio sedamnaest godina, a dok je radio u Mekdonaldsu. Drugi je taj da je otkriven na bazenu, a treći dok je radio na kukuruznom polju. Trenutno, on radi kao maneken i za mušku i za žensku odeću.

Januara 2011, Andrej je učestvovao u revijama Žana Pola Gotjea i Marka Džejkobsa. Maja iste godine, fotografisao se za naslovnicu njujorškog časopisa *Dosije žurnal*. Kako je prikazan kako skida majicu, a dodatno je imao i uvijenu plavu kosu i šminku, izdavači su ocenili da je fotografija suviše rizična, jer bi čitaoci mogli pomisliti da je u pitanju naga žena. Naslovnica je zamenjena za kupovna izdanja, ali su čitaoci pretplaćeni na časopis dobili originalne primerke.

Jula 2011, Andrej je učestvovao na modnoj reviji Stajlnajt nemačkog modnog dizajnera Mihaela Mihalskog. Tokom septembra 2011, bio je osamnaesti na spisku najboljih 50 muških manekena, a tokom decembra 2012. bio je dvadesetpeti. Do kontroverze je došlo krajem 2011, kada je Pejića časopis Ef-Ejč-Em proglasio za devedesetosmu najlepšu ženu sveta. To zvanje je kritikovano kao nepodobno za transrodne osobe, pa je časopis eventualno otklonio Andrejevu nominaciju i objavio izvinjenje.

Tokom svoje karijere, sem za američki *Dosije žurnal*, Pejić se fotografisao za mnoge časopise. Neki od njih su *Vog*, *Njujork* i *Šen!*, kao i septembarski broj turskog izdanja *L'Ofisjela*. U Srbiji se na naslovnici prvi put pojavio januara 2013. u *Elu*.

Početkom 2014. je nad njom izvedena operacija promene pola, pre nego što je u julu 2014. izjavila da se smatra ženom.

Napomene
--------

1. ↑  Izgovor prezimena je različit po jeziku: [pɛdʒik] (engl.), [pɛʒik] (franc.), [pʲɛʐit͡ɕ] (rus.).

Izvori
------

1. 1 2  „Skoči mi pritisak kad čitam komentare o mom sinu". Blic Online. Pristupljeno 22. 12. 2012.
2. ↑  „Otac Andreja Pejića: Ne mogu da se odreknem sina". Blic Online. Pristupljeno 22. 12. 2012.
3. 1 2  „Brat Andreja Pejića je pravi Balkanac". Blic Online. Pristupljeno 22. 12. 2012.
4. 1 2 3  „Andrej Pejic in Grazia Magazine". Haus Of Andrej Pejic. Arhivirano iz originala na datum 2014-07-16. Pristupljeno 22. 12. 2012.
5. 1 2 3  „EXploziv 11. 11. — Feminem". Prva Srpska Televizija. Pristupljeno 22. 12. 2012. [*mrtav link*]
6. ↑  „Andrej Pejic". New York Magazine. Arhivirano iz originala na datum 2012-05-11. Pristupljeno 22. 12. 2012.
7. ↑  „Andrej Pejic: Who's that boy?". Telegraph. Pristupljeno 22. 12. 2012.
8. ↑  „Barnes & Noble, Borders Censor Bare-Chested Male Model". The Age. Pristupljeno 22. 12. 2012.
9. ↑  „Barnes & Noble Censors Cover Featuring Androgynous Male Model". Jezebel. Arhivirano iz originala na datum 2012-07-15. Pristupljeno 22. 12. 2012.
10. ↑  „Andrej Pejic — Model Profile". Models. Pristupljeno 22. 12. 2012.
11. ↑  „FHM's 100 Sexiest Women in the World 2011". FHM. Arhivirano iz originala na datum 2011-12-30. Pristupljeno 22. 12. 2012.
12. ↑  „Andrej Pejic Is Not A Person". Lela London. Pristupljeno 22. 12. 2012.
13. ↑  „FHM: Andrej Pejic apology". FHM. Arhivirano iz originala na datum 2011-06-03. Pristupljeno 22. 12. 2012.
14. ↑  „Andrej Pejić na naslovnoj strani kao fatalna žena". Blic Online. Pristupljeno 22. 12. 2012.
15. ↑  „Andrej Pejić prvi muškarac na naslovnici srpskog "Ela"". Blic Online. Pristupljeno 22. 12. 2012.

Eksterni linkovi
----------------

***Andreja Pejić*** na Wikimedijinoj ostavi